Návrh NARIADENIE RADY o rozdelení rybolovných možností na základe protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Kapverdskou republikou. /* COM/2014/0697 final - 2014/0330 (NLE) */





DÔVODOVÁ SPRÁVA 1. KONTEXT NÁVRHU Rada poverila Európsku komisiu rokovaním v mene Európskej únie o obnovení protokolu k Dohode o partnerstve v sektore rybolovu medzi Európskym spoločenstvom a Kapverdskou republikou. Na záver týchto rokovaní bol 28. augusta 2014 rokovacími stranami parafovaný návrh nového protokolu. Nový protokol sa vzťahuje na obdobie 4 rokov odo dňa predbežného vykonávania protokolu stanoveného v článku 15 – konkrétne odo dňa jeho podpisu. Hlavným cieľom protokolu k dohode je s prihliadnutím na najlepšie dostupné vedecké názory a odporúčania Medzinárodnej komisie pre zachovanie atlantických tuniakov (ICCAT) a prípadne v závislosti od dostupného prebytku poskytnúť plavidlám Únie rybolovné možnosti v rybolovnej oblasti Kapverdskej republiky. Komisia okrem iného vychádzala z výsledkov hodnotenia ex post predchádzajúceho protokolu, ktoré vykonali externí experti. Všeobecným cieľom je posilniť v záujme oboch strán spoluprácu medzi Európskou úniou a Kapverdskou republikou s cieľom vytvoriť rámec partnerstva pre rozvoj udržateľnej rybárskej politiky a zodpovedného využívania rybolovných zdrojov v rybolovnej oblasti Kapverdskej republiky. V tomto protokole sa stanovujú rybolovné možnosti v týchto kategóriách: – 28 plavidiel na lov tuniakov vakovou sieťou – 30 plavidiel s lovnými šnúrami na lov na hladine – 13 plavidiel na lov tuniakov udicami. Mal by sa definovať spôsob rozdelenia týchto rybolovných možností medzi členské štáty. Komisia na základe uvedených skutočností navrhuje, aby Rada prijala toto nariadenie. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU V rámci posúdenia protokolu 2011 – 2014 prebehli konzultácie so zainteresovanými stranami. Na technických zasadnutiach sa uskutočnili aj konzultácie s odborníkmi z členských štátov. Z týchto konzultácií vyplynulo, že by bolo užitočné zachovať protokol o rybolove s Kapverdskou republikou. 3. PRÁVNE PRVKY NÁVRHU Tento postup sa iniciuje súbežne s postupmi týkajúcimi sa rozhodnutia Rady o uzavretí protokolu, ktorým sa stanovujú rybolovné možnosti a finančný príspevok stanovené v Dohode o partnerstve v sektore rybolovu medzi Európskou úniou a Kapverdskou republikou, ako aj nariadenia Rady, ktorým sa povoľuje podpis a predbežné vykonávanie samotného protokolu. 4. VPLYV NA ROZPOČET Ročný finančný príspevok je 550 000 EUR v prvých 2 rokoch a 500 000 EUR v posledných 2 rokoch, a to na základe a) referenčnej tonáže 5 000 ton v prípade sumy za prístup vo výške 275 000 EUR ročne počas prvých 2 rokov a 250 000 EUR ročne počas posledných 2 rokov a b) podpory na rozvoj sektorovej rybárskej politiky Kapverdskej republiky vo výške 275 000 EUR ročne počas prvých 2 rokov a 250 000 EUR ročne počas posledných 2 rokov. Táto podpora je v súlade s cieľmi vnútroštátnej rybárskej politiky a najmä s potrebami Kapverdskej republiky v oblasti boja proti nezákonnému rybolovu. 2014/0330 (NLE) Návrh NARIADENIE RADY o rozdelení rybolovných možností na základe protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Kapverdskou republikou. RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 3, so zreteľom na návrh Európskej komisie, keďže: (1) Rada 19. decembra 2006 prijala nariadenie (ES) č. 2027/2006 o uzavretí Dohody o partnerstve v sektore rybolovu medzi Európskym spoločenstvom a Kapverdskou republikou[1]. (2) Nový protokol k dohode o partnerstve sa parafoval 28. augusta 2014. Týmto novým protokolom sa plavidlám Európskej únie poskytujú rybolovné možnosti v rybolovnej oblasti, v ktorej Kapverdy vykonávajú svoju súdnu právomoc. (3) Rada prijala […] rozhodnutie 2014/…/EÚ[2] o podpísaní a predbežnom vykonávaní nového protokolu. (4) Mala by sa stanoviť metóda rozdelenia rybolovných možností medzi členské štáty počas obdobia predbežného vykonávania, ako aj počas celého trvania protokolu. (5) V súlade s článkom 10 ods. 1 nariadenia Rady (ES) č. 1006/2008[3] Komisia v prípadoch, keď sa ukáže, že sa rybolovné možnosti udelené Únii na základe nového protokolu úplne nevyužívajú, informuje o tejto skutočnosti príslušné členské štáty. Ak Komisia nedostane odpoveď v lehote, ktorú stanoví Rada, považuje sa to za potvrdenie, že plavidlá príslušného členského štátu plne nevyužívajú svoje rybolovné možnosti počas príslušného obdobia. Rada by mala stanoviť uvedenú lehotu. (6) Aby sa zaistilo pokračovanie rybolovných činností plavidiel Únie, v článku 15 nového protokolu sa stanovuje jeho predbežné vykonávanie odo dňa jeho podpísania. Toto nariadenie by sa preto malo uplatňovať od toho istého dátumu, PRIJALA TOTO NARIADENIE: Článok 1 1. Rybolovné možnosti stanovené protokolom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Kapverdskou republikou, sa rozdeľujú medzi členské štáty takto: a) plavidlá na lov tuniakov vakovou sieťou: Španielsko || 16 plavidiel Francúzsko || 12 plavidiel b) plavidlá s lovnými šnúrami na lov na hladine: Španielsko || 23 plavidiel Portugalsko || 7 plavidiel c) plavidlá na lov tuniakov udicami: Španielsko || 7 plavidiel Francúzsko || 4 plavidlá Portugalsko || 2 plavidlá 2. Nariadenie Rady (ES) č. 1006/2008 sa uplatňuje bez toho, aby tým bola dotknutá Dohoda o partnerstve v sektore rybolovu medzi Európskym spoločenstvom a Kapverdskou republikou. 3. Ak sa žiadosťami o oprávnenie na rybolov, ktoré podali členské štáty uvedené v odseku 1, nevyčerpajú rybolovné možnosti stanovené v protokole, Komisia v súlade s článkom 10 nariadenia (ES) č. 1006/2008 posúdi žiadosti o oprávnenie na rybolov od akéhokoľvek iného členského štátu. 4. Lehota uvedená v článku 10 ods. 1 nariadenia (ES) č. 1006/2008, v rámci ktorej členské štáty majú potvrdiť, že v plnej miere nevyužívajú udelené rybolovné možnosti, sa stanovuje na desať pracovných dní odo dňa, keď im Komisia oznámi, že rybolovné možnosti nie sú vyčerpané. Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa odo dňa podpísania protokolu. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L 414, 19.12.2006, s. 1. [2] Ú. v. EÚ L [...], [...], s. [...]. [3] Nariadenie Rady (ES) č. 1006/2008 z 29. septembra 2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva, o zmene a doplnení nariadení (EHS) č. 2847/93 a (ES) č. 1627/94 a o zrušení nariadenia (ES) č. 3317/94 (Ú. v. EÚ L 286, 29.10.2008, s. 33).